Spaľovanie horľavých látok na voľnom priestranstve - usmernenie

Okresné riaditeľstvo Hasičského a záchranného zboru v Dolnom Kubíne (ďalej len „OR HaZZ v Dolnom Kubíne“) Vás s prichádzajúcim jarným a najmä suchým počasím chce upozorniť na nebezpečenstvo vzniku požiaru v prírodnom prostredí na území okresov Dolný Kubín a Tvrdošín.

Požiare v prírodnom prostredí vznikajú najmä vypaľovaním trávnych porastov, drevín a biologického odpadu. Každý rok počas tohto obdobia hasiči preto zaznamenávajú zvýšený počet výjazdov k požiarom v prírodnom prostredí.

Vzhľadom na mimoriadnu situáciu vyhlásenú vládou SR apeluje OR HaZZ v Dolnom Kubíne na občanov, ktorí sa z dôvodu opatrení pre vírus COVID – 19 momentálne nachádzajú vo zvýšenej miere doma, aby na upratovanie dvorov, záhrad a voľných prírodných priestranstiev nepoužívali oheň a predchádzali tak možnosti vzniku požiaru v prírodnom prostredí. O predchádzanie vzniku požiaru Vás žiadame najmä z dôvodu, aby príslušníci hasičských jednotiek neboli zbytočne vyťažovaní pri zdolávaní požiarov súvisiacich so spaľovaním horľavých látok na voľnom priestranstve a boli k dispozícii pre potreby riešenia mimoriadnej situácie súvisiacej s epidémiou koronavírusu.

Zároveň Vás upozorňujeme, že za porušenie povinností na úseku ochrany pred požiarmi ustanovených v zákone NR SR č. 314/2001 Z.z. o ochrane pred požiarmi v znení neskorších predpisov môže okresné riaditeľstvo uložiť pokutu fyzickej osobe až do výšky 331 eur a právnickej osobe, resp. fyzickej osobe – podnikateľovi až do výšky 16.596 eur.